ƝININKALI 5
Ne bɛ se ka mun kɛ ni mɔgɔ bilalen bɛ ne kɔ lakɔli la?
I BƐNA MUN KƐ?
I hakili jagabɔ nin ko in kan: Thomas t’a fɛ ka taa lakɔli la bi. A t’a fɛ ka taa sini fana. A yɛrɛ t’a fɛ ka taa lakɔli la tuguni. O ko kɛli nege donna a la a bɛ kalo saba bɔ sisan, waati min na a terikɛw ye a daminɛ ka ŋunuŋunukan kolonw jɛnsɛn a ko la. O kɔ u ye tɔgɔw da a la. Tuma dɔw la yɛrɛ, dɔ bɛ i tugu ka gosi a la walasa ka a ka kayew bin, ka tila k’a kɛ iko a ma a dabɔ a kama, walima kulu dɔ cɛla, mɔgɔ kelen bɛ a ɲɔni a kɔfɛ, wa ni Thomas ye i yɛlɛma a tɛ a dɔn mɔgɔ min ye o kɛ. Wa kunu yɛrɛ, mɔgɔw bilala a kɔ cogoya sugu wɛrɛ la, u ye bagabagali kuma ci a ma intɛrinɛti fɛ . . .
Ni e de tun ye Thomas ye, e tun bɛna a kɛ cogo di?
WAATI TA KA I HAKILI JAGABƆ!
Kana miiri ko se foyi tɛ i ye! Tiɲɛ yɛrɛ la, mɔgɔ min bɛ bila i kɔ i bɛ se ka se sɔrɔ o kan, k’a sɔrɔ i ma kɛlɛ kɛ a fɛ. O bɛ se ka kɛ cogo di?
KANA A JIRA KO O BƐ NƆ BILA I LA. Bibulu b’a fɔ ko: “Hakilintan bɛ a ka diminya jɛnsɛn kɛnɛma, nka hakilitigi bɛ sabali ka diminya cɔngɔ a sen kɔrɔ.” (Ntalenw 29:11) Ni i y’a kɛ iko foyi ma kɛ, hali k’a sɔrɔ a digilen bɛ i la kɔnɔna na, mɔgɔ minnu bilalen bɛ i kɔ olu bɛ laban ka i to yen.
KANA I TA JURU SARA. Bibulu b’a fɔ ko: “Aw kana mɔgɔ si ka ko jugu sara ni ko jugu ye.” (Romɛkaw 12:17) Ka a ɲini ka i ta juru sara, o bɛ kow juguya ka taa a fɛ.
I CƐ JANYA KUNKOW MA. Bibulu b’a fɔ ko: “Mɔgɔ kegun bɛ ko jugu natɔ ye ka i yɛrɛ dogo o la”. (Ntalenw 22:3) Ka kɛɲɛ ni i seko ye, i yɛrɛ tanga mɔgɔw ma minnu bɛ bila i kɔ ani faratimakow ma.
U DABALI BAN NI I KA JAABI YE. Bibulu b’a fɔ ko: “Kuma ɲuman bɛ diminya mada”. (Ntalenw 15:1) Kow ta ni tulonkɛ ye. Misali la, mɔgɔ min bilalen bɛ i kɔ ni o y’a fɔ, ko i ka bon, i kamankun yanga dɔrɔn k’a fɔ ko “i ma nkalon tigɛ wa ni a ka di i ye, ne bɛ se ka kilo damadɔ feere i ma yɛrɛ!”
TAA KA BƆ O YƆRƆ LA. “Ka i makun, o bɛ a jira ko i basigilen don wa ko mɔgɔ min bilalen bɛ i kɔ, ko i fanga ka bon ni o ta ye,” Nora min si bɛ san 19 la de ye o fɔ. “O b’a jira fana ko e bɛ se ka i yɛrɛ minɛ, mɔgɔ min bilalen bɛ i kɔ o dun tɛ se ka o kɛ.”—2 Timote 2:24.
BAARA KƐ WALASA I KA DA I YƐRƐ LA KA TAA A FƐ. Mɔgɔ minnu bɛ bila mɔgɔw kɔ, olu bɛ mɔgɔw jateminɛ minnu ma da u yɛrɛ la ani minnu t’a ɲini ka u yɛrɛ lafasa. Mɔgɔ minnu bɛ bila mɔgɔw kɔ, olu caman bɛ o kɛli dabila ni u ye a ye ko u tɛ ka se ka se sɔrɔ i kan.
KO MIN BƐ KA KƐ I LA O ƝƐFƆ MƆGƆ DƆ YE. Lakɔli karamɔgɔ kɔrɔ dɔ ye nin laadilikan di: “Mɔgɔ bilalen bɛ mɔgɔ o mɔgɔ kɔ, ne bɛ dusu don olu kɔnɔ olu ka taa o ɲɛfɔ mɔgɔ dɔ ye. O de ye o ko ɲɛnabɔ cogo bɛɛ la ɲuman ye, o bɛ se fana ka mɔgɔ wɛrɛ tanga o ko ɲɔgɔn ma.”
bam_Latn dyu_Latn bam_Latn bam_Latn bam_Latn bam_Latn bam_Latn bam_Latn bam_Latn dyu_Latn bam_Latn bam_Latn bam_Latn dyu_Latn